Artur Boruc (2010)
**Artur Boruc** (sündinud 20. veebruaril 1980 Siedlces) on Poola jalgpallur, kes mängib väravavahina Poola kõrgliiga klubis Varssavi Legia.

Klubikarjäär
------------

1998–1999 mängis Boruc klubis Siedlce Pogoń.

### Varssavi Legia

1999–2005 mängis Boruc Varssavi Legias. Ta osales 69 kohtumises ja lõi isegi ühe värava: penalti Łódźi Widzewi vastu 6:0 lõppenud mängus.

Sel ajal tuli Legia 2002 Poola meistriks, 2004 saavutas meistrivõistlustel teise ning 2001 ja 2005 kolmanda koha. 2004 jõudis ta karikafinaali, 2002 võitis liiga karika ja 2000 jõudis liiga karika finaali.

Neljal aastal kuuest osales Legia eurosarjas. 2002/03 osales ta UEFA Meistrite Liigas ja kaotas pärast 2. kvalifikatsiooniringi läbimist Makedoonia vastu FC Barcelonale mõlemad mängud (0:3, 0:1). Kõigil neljal aastal osales Legia UEFA Euroopa Liigas, langedes kolm korda välja teises ringis (Udinese Calcio, Valencia CF ja FC Schalke 04 vastu) ning korra esimeses ringis (Viini Austria vastu).

### Glasgow' Celtic

2005–2010 mängis Boruc Šotimaa klubis FC Celtic. Nende aastate jooksul tuli Celtic 2006–2008 Šotimaa meistriks ja võitis 2007. aastal Šotimaa karika. 2006 ja 2009 võitis ta liiga karika.

Eurosarjas läks Celticil 2005/06 UEFA Meistrite Liigas halvasti, kui 2. kvalifikatsiooniringis kaotati võõrsil Bratislava Artmediale 0:5 ja kodus saadud 4:0 võit ei suutnud seda heastada.

2006/07 sai Celtic Meistrite Liiga alagrupiturniiril 3 võitu ja 3 kaotust ning pääses Manchesteri Unitedi järel teisena edasi, kuid seejärel kaotas AC Milanile pärast kodus tehtud 0:0 viiki võõrsil 0:1.

2007/08 pääses Celtic Meistrite Liiga alagrupiturniirile pärast kvalifikatsioonimängu, kus Moskva Spartakiga mängiti 1:1 nii kodus kui võõrsil ja lõpuks võideti penaltiseerias. Alagrupis sai Celtic 3 võitu ja 3 kaotust ning pääses taas teisena edasi, seekord AC Milani järel. Siis kaotati FC Barcelonale 2:3 ja 0:1.

2008/09 sai Celtic Meistrite Liiga alagrupiturniiril võidu viimases mängus, 2 viiki ja 3 kaotust ning jäi alagrupis viimaseks.

2009/10 alistas Celtic Meistrite Liiga kolmandas valikringis Moskva Dünamo (0:1 kodus, 2:0 võõrsil), aga kaotas neljandas valikringis Londoni Arsenalile (0:2 kodus, 1:3 võõrsil) ning langes Euroopa Liiga alagruppi. Seal kogus Celtic võidu, 3 viiki ja 2 kaotust ning jäi alagrupis kolmandaks.

### Firenze Fiorentina

2010. aasta suvel siirdus Boruc 1,2 miljoni euro suuruse summa eest Firenze Fiorentinasse. Ta osales hooaja jooksul 25 mängus kokku 2280 minutit ja laskis sisse 24 väravat. Fiorentina tuli Serie A-s 9. kohale ega pääsenud eurosarja.

Koondisekarjäär
---------------

Poola rahvuskoondises tegi Boruc debüüdi 28. aprillil 2004. 9. oktoobri 2010 seisuga on ta rahvuskoondises mänginud 46 korral. Koondisedebüüdi tegi ta 28. aprillil 2004 sõprusmängus Iirimaa jalgpallikoondise vastu, mis lõppes 0:0.

2006. aasta MM-il mängis Boruc kõik kohtumised algusest lõpuni kaasa. Esimestes kohtumistes kaotas Poola Ecuadori jalgpallikoondisele 0:2 ja Saksamaa jalgpallikoondisele 0:1. Saksamaa vastu sai Boruc eelviimasel minutil kollase kaardi. Pärast seda, kui kõik edasipääsulootused olid kadunud, alistas Poola alagrupi viimast kohta otsustavas mängus Costa Rica jalgpallikoondise 2:1. Selles mängus jagati 10 kollast kaarti, kummalegi meeskonnale 5, ja ka Boruc sai üleajal kollase kaardi.

2010. aasta EM-il mängis Boruc samuti kõik kohtumised algusest lõpuni kaasa. Poola kaotas Saksamaale 0:2 ja viigistas Austria jalgpallikoondisega 1:1 (Austria lõi oma värava 93. minutil penaltist). Viimases, tähtsusetus mängus kaotas Poola Horvaatia jalgpallikoondisele 0:1, jäi Austriaga jagama alagrupi viimast kohta ja oli halvema väravate vahe tõttu viimane.

27. augustil 2008 toimus sõprusmäng, milles Boruc ei osalenud, aga Poola kaotas võõrsil 0:1 Ukraina jalgpallikoondisele. Väidetavalt rikkusid Boruc ning tema meeskonnakaaslased Dariusz Dudka ja Radosław Majewski pärast kohtumist öörahu ja läksid Poola spordiajakirjanikega linna peale pidutsema. Koondise treener Leo Beenhakker teatas seepeale, et kõik kolm on koondisest 2010. aasta MM-valikturniiriks välja jäetud.

Boruci jaoks kehtis karistus siiski ainult kaks mängu, siis lõi ta jälle kaasa, aga Poolal nurjus valikturniir täielikult: nad jäid valikgrupis alles 5. kohale, edestades üksnes San Marino jalgpallikoondist, kes kaotas kõik mängud.

Isiklikku
---------

Artur Boruc on 193 cm pikk.

Viited
------

1. ↑  Strachan will address Boruc Poland ban after Falkirk sport.scotsman.com, 23. august 2008 (inglise keeles)

Välislingid
-----------

|  |  |
| --- | --- |
|  | Pildid, videod ja helifailid Commonsis: **Artur Boruc** |

* Koduleht
* Artur Boruc (90minut.pl)

| * v
* r
Poola koondis  –  UEFA Euro 2008 |
| --- |
| 

* 1 Boruc
* 2 Jop
* 3 Wawrzyniak
* 4 Golański
* 5 Dudka
* 6 Bąk
* 7 Smolarek
* 8 Krzynówek
* 9 Żurawski (c)
* 10 Garguła
* 11 Saganowski
* 12 Kowalewski
* 13 Wasilewski
* 14 Żewłakow
* 15 Pazdan
* 16 Piszczek
* 17 Łobodziński
* 18 Lewandowski
* 19 Murawski
* 20 Guerreiro
* 21 Zahorski
* 22 Fabiański
* 23 Kokoszka
* Treener: Beenhakker

 | Poola |

| * v
* r
Poola koondis  –  UEFA Euro 2016 |
| --- |
| 

* 1 Szczęsny
* 2 Pazdan
* 3 Jędrzejczyk
* 4 Cionek
* 5 Mączyński
* 6 Jodłowiec
* 7 Milik
* 8 Linetty
* 9 Lewandowski (c)
* 10 Krychowiak
* 11 Grosicki
* 12 Boruc
* 13 Stępiński
* 14 Wawrzyniak
* 15 Glik
* 16 Błaszczykowski
* 17 Peszko
* 18 Salamon
* 19 Zieliński
* 20 Piszczek
* 21 Kapustka
* 22 Fabiański
* 23 Starzyński
* Treener: Nawałka

 | Poola |